Martin Scorsese hefur gefið í skyn að hann eigi bara eftir að leikstýra nokkrum myndum til viðbótar áður en hann leggst í helgan stein . Scorsese tjáði sig um þetta á Marrakech-kvikmyndahátíðinni þar sem nýjasta myndin hans The Wolf Of Wall Street er sýnd . „ Mig langar að gera helling af myndum en núna er ég orðinn 71 árs og get bara gert nokkrar í viðbót ef ég fæ að gera þær , “ sagði Scorsese , sem á að baki myndir á borð við Raging Bull , Taxi Driver , The Departed og Goodfellas . „ Ég sakna þess þegar mig langaði sífellt að gera tilraunir og búa til ólíkar myndir . Ég sakna þess tíma en hann er liðinn . Maður þarf að sinna ýmsum skyldum þegar maður eldist , þar á meðal fjölskyldunni . “ Scorsese bætti við að það væri sífellt erfiðara að búa til kvikmyndir , bæði líkamlega og hvað viðskiptahliðina varðar . Leonardo DiCaprio , sem leikur í The Wolf Of Wall Street , hafi hjálpað honum að takast á við það . „ Ákafi hans og áhugi hafa virkilega haldið mér við efnið , í alls fimm myndum núna . “